3 dood, 2 beseer in gru-ongelukDie gru-ongelukstoneel op die R101 tussen Polokwane en Mokopane. (Foto: Departement van vervoer en gemeenskapsveiligheid in Limpopo) Drie mense is dood en twee ander beseer toe ’n vragmotor en minibustaxi Sondagoggend op die R101 tussen Polokwane en Mokopane in Limpopo gebots het. Werner Vermaak, woordvoerder van ER24, sê paramedici het net ná 07:00 met hul aankoms op die toneel wrakstukke verspreid oor die hoofweg en die voertuie se wrakke meters van mekaar aangetref. ’n Beseerde vrou en kind was in dié stadium in die wrak van die taxi vasgekeer. Vermaak sê die kind is vanuit die wrak bevry en vir matige beserings behandel. Die vrou het egter kritieke beserings in die botsing opgedoen. Sy is vanuit die wrak bevry en op lewensondersteuning geplaas voordat albei na die provinsiale hospitaal in Polokwane vervoer is. Twee mense is met noodlottige beserings in die taxi aangetref en dood verklaar. Die bestuurder van die vragmotor is ook noodlottig beseer in die voorval. Die presiese omstandighede rakende die voorval is nie in dié stadium duidelik nie. (Foto: Departement van vervoer en gemeenskapsveiligheid in Limpopo) Nóg ’n mens is vanoggend dood en vier ander beseer toe ’n bakkie die N12 tussen Sundra en Delmas in Mpumalanga verlaat en by ’n wal af neergestort het. Die bakkie het onder ’n brug onder die hoofweg tot stilstand gekom. Vermaak sê paramedici is kort voor 07:00 na die toneel ontbied. ’n Man is in die voorval noodlottig beseer. Twee mans en twee vroue het verskeie beserings opgedoen. Die pasiënte is op die toneel behandel en later na die Bernice Samuel-hospitaal in Delmas vervoer vir verdere mediese behandeling.